Tarixiy obidalarda noqonuniy buzish va qazish ishlari o‘tkazilgan. Foto: Bosh prokuratura Bosh prokuratura tomonidan o‘tkazilgan tekshiruvlar natijasida Buxoro viloyatining Romitan tumanida joylashgan 5 ta arxeologiya yodgorlikka turli sabablarga ko‘ra 291,4 mlrd so‘mlik jiddiy shikast yetkazilgani aniqlandi. Xususan, noqonuniy qazish va buzish ishlari olib borilgani sababli, o‘rta asrlarga oid «Tepa 9» arxeologiya merosi obektiga 269,6 mlrd so‘mlik, «Qalai Mullabektepa» yodgorligiga 19,7 mlrd so‘mlik, «Amirtepa» yodgorligiga 1,1 mlrd so‘mlik, «Xo‘ja Haqqitepa» yodgorligiga 832 mln so‘mlik va «Tepa-5» yodgorligiga 202 mln so‘mlik zarar yetkazilgan. Xabarda yodgorliklarga zarar keltirgan shaxslar yoki tashkilotlar haqida ma’lumot berilmagan. Buxoro viloyati prokuraturasi xabariga ko‘ra, aniqlangan holatlar yuzasidan jinoyat ishi qo‘zg‘atilib, dastlabki tergov harakatlari olib borilmoqda.